 बल खाई-खाई नागें आंगू झिरमल पानियें दे नाड़ू ढलदे ए सनेहे दिन्दे न जे निक्कियां-निक्कियां कत्य़ां गै जुड़िये बड्डी क्हानी दा कलेबर बनदा ऐ।  इनें धारें दा इक-इक थाह्‌र आखो सृष्टि दे महाग्रन्थै दा इक-इक पन्ना ऐ।  सृष्टि दे इनें थाह्‌रें दे सरबन्धै बारै पुच्छो तां ए त्रौं किसमें दे हुंदे न।  इक ते ओ जिन्दे च जाह्‌रा तौर शलैपा नेईं होने पर बी शैल गै बझोंदे न, जियां जन्मभूमि।  दूए ओ थाह्‌र जिंदी धुम्म उ’दे पर कुसै दी नजर गै नेईं पौंदी पर एदे कन्ने शलैपे च कोई कमी नेईं हुंदी ते नां उ’दी मानता गै घटदी ऐ।  औं इस लेखै च जिनें थाह्‌रें आखो जां धारें दा ज़िकर करन लगेआं ओ इस्सै कोटी दे आम नजरें शा छप्पे दे थाह्‌र न।  जेह्‌ड़ियां धारां अपने संकोचै दे ढुण्ड़े च संगचोई दियां सेई हुंदियां न जियां आखो कुदरत रानी ने अपने कीमती हीरे लोकें दी नजरें शा बचाइयै डब्बी च खट्टी छपैली रक्खे दे होन।  इनें धारें बारै केई लोक-गीत प्रचल्लत न।  जिनें दी इनें सोहाने थाह्‌रें गी दिक्खने दा समागम होआ होग ओ इस सचाई गी भलेआं समझी सकदे न जे ए गीत कुसै कवि ने इनें मन मोह्‌ने दृश्यें थमां प्रभावत होइयै गै गाया होग।  छड़ी कोरी कल्पना गै नेईं।  बलके-सिज्जी-सुच्ची मूरत ऐ।  जियां—“चम्बे दिया धारा पौन फोहारां—ओह् सिज्जी जंदा सारा” जां “जीनां प्हाड़ें दा जीना” इनें धारें दी बचित्तर शोभा दिक्खियै गै ए बोल कुसै दी जीभा पर आए होंगन।  कवि कालीदास दे ‘मेगदूत’ च यक्ष बी इनें मूक दृश्यें शा प्रभावत होइयै गै बदलें राहें अपनी परेमका गी सनेहा पुजाने तै अपनी विरह दी अग्गी गी बिन्द शान्त करने लेई किन्नियां अनहोनियां-जन गल्लां करदा ऐ।  जे उसगी जड़-चेतन च बी कोई भेद नेईं रौंह्‌दा ते ओ अपनी दुक्ख भरी क्हानी उनेंगी सुनांदा ऐ। 